Nóg ’n student sterf ná Vrystaat-skietery  Dr. Blade Nzimande, minister van hoër onderwys en opleiding. (Foto: Kopano Tlape/GCIS) Die skietery die afgelope week in Phuthaditjhaba in die Vrystaat het die lewe van ’n derde student geëis. Vukani Zikalala was ’n student by die Itemoheleng-kampus van die Maluti TVET Kollege. Zikalala se ouderdom is nie in dié stadium bekend nie. Twee studente van die Universiteit van die Vrystaat (UV) en ŉ jong man, nie ŉ student nie, het ook in die skietvoorval, wat Woensdag omstreeks 00:40 plaasgevind het, gesterf. Dié man en een van die Kovsie-studente is op die toneel dood. Die tweede Kovsie-student het kort daarna in die hospitaal aan sy wonde beswyk. Vier mense is in dié skietery dood. Die name van die ander oorledenes is nog nie bekendgemaak nie. Luidens ’n verklaring deur dr. Blade Nzimande, minister van hoër onderwys en opleiding, het Zikalala in dieselfde private woonplek as die twee UV-studente gebly. Die groep jong mans was ten tyde van die voorval in hul huurkamers by Botjhabela Village naby Phuthaditjhaba toe hulle deur onbekende mans aangeval en geskiet is. Die polisie het vroeër gesê die aanvallers het maskers gedra en kontant, skootrekenaars en selfone geëis. Niemand is nog in verband met die voorval in hegtenis geneem nie, hoewel die polisie sake van moord ondersoek. Nzimande sê hoewel die regering alles in sy vermoë doen om ŉ veilige leeromgewing vir studente te skep, daar meer samewerking tussen hoëronderwysinstellings en gemeenskappe moet wees om die veiligheidheid van studente te verseker. “Veiligheid is ŉ gesamentlike verantwoordelikheid en indien dit geïgnoreer word, kan dit noodlottige gevolge inhou. Dit is die rede waarom ons riglyne vir die departement en opleidingskema vir studente in ons openbare instellings ontwikkel het. “Universiteite word deur middel van hierdie riglyne versoek om sover moontlik private verskaffers van studenteverblyf te akkrediteer en die gehalte van verblyfvoorsiening aan studente wat op kampus woon, te monitor.” Volgens Nzimande is die departement in ŉ gevorderde stadium met betrekking tot die ontwikkeling van ŉ omvattende studenteverblyfstrategie wat openbare sowel as private verblyfsaspekte dek. Nzimande sê voorts daar word van instellings verwag om, onderhewig aan ’n stelsel van formele registrasie en verifiëring, stelsels te ontwikkel wat implementeerbaar is binne die raamwerk van die departement se voorgeskrewe riglyne. Die stelsel moet ook erkenning gee aan die behoefte aan verbeterde kontrole van private huurooreenkomste wat in ooreenstemming met universiteite se beleid is. In ŉ poging om die uitdagings met betrekkinge tot studenteveiligheid verder te takel, het Nzimande ŉ beroep op hoëronderwysinstellings gedoen om – te midde verhoogde geslagsgebaseerde geweld teenoor onder andere vrouestudente – veiligheidsforums in te stel wat die veiligheid van studente en die gemeenskap bevorder. Volgens Nzimande moet hierdie forums onder meer uit verteenwoordigers van gemeenskapsveiligheidforums, burgerlike instellings, geloofgroepe, tradisionele owerhede en sakeondernemings bestaan. Enigiemand met inligting oor die voorval kan die polisie by 082 479 3313 of 082 332 3418 skakel.